賦西淙瀑布得斷字
作者：劉克莊
朝代：宋

paragraphs: 蒼山七百畝，主人新買斷。
于時積霧開，素瀑掛青漢。
泠泠瑟初鏗，璀璀珠乍貫。
久晴雨瓢翻，忽暖冰柱泮。
恍如白浪湧，翔舞下鳧鴈。
又疑黄河决，禜祭沉玉瓚。
不然蟒出穴，或是虹吸澗。
客言下有潭，龍伏不可玩。
攫拏起雲氣，噴薄蘇歲旱。
平生愛奇心，欲此築飛觀。
沿流踏淺清，陟巘騰汗漫。
低頭拜主人，分我華山半。